b'\n_START_ARTICLE_\nSlovakian sosialistinen tasavalta\n_START_PARAGRAPH_\nSlovakian sosialistinen tasavalta (slovakiksi Slovensk\xc3\xa1 socialistick\xc3\xa1 republika) oli nykyisen Slovakian virallinen nimi T\xc5\xa1ekkoslovakiassa. Se oli olemassa tammikuusta 1969 maaliskuulle 1990._NEWLINE_Prahan kev\xc3\xa4\xc3\xa4n j\xc3\xa4lkeen 1968 T\xc5\xa1ekkoslovakiassa suunnitteilla olleet ja tehdyt uudistukset pys\xc3\xa4ytettiin ja palautettiin. Ainoa poikkeus oli maan muuttaminen liittovaltioksi. T\xc5\xa1ekkoslovakian jako T\xc5\xa1ekin ja Slovakian sosialistiseen tasavaltaan astui voimaan 1. tammikuuta 1969. Liittovaltio oli vain n\xc3\xa4enn\xc3\xa4inen, sill\xc3\xa4 todellista valtaa piti kommunistinen puolue._NEWLINE_Samettivallankumouksen j\xc3\xa4lkeen 1990 nimest\xc3\xa4 pudotettiin termi sosialistinen pois ja Slovakia tunnettiin jatkossa nimell\xc3\xa4 Slovakian tasavalta, vaikka oli edelleen osa T\xc5\xa1ekkoslovakiaa. Vuonna 1993 Slovakiasta tuli itsen\xc3\xa4inen tasavalta.'